Finn Lied var arbeiderpartipolitiker og statsråd i Industridepartementet i Trygve Brattelis regjering fra 17. mars 1971 til 18. oktober 1972. Han var klar over andre lands erfaringer med raske oljepenger som blåser opp økonomien og gjør at annet næringsliv bukker under. I mange land hadde man dessuten sett at de ufattelige inntektene gikk til en begrenset elite, mens lite ble sprøytet inn i fellesskapet. Forvaltningsopplegget og det dristige skattesystemet gjorde at mesteparten av formuen ble igjen i Norge – til bygging av velferdsstaten.